Σχέδιο ΑΠΟΦΑΣΗΣ των αντιπροσώπων των κυβερνήσεων των κρατών μελών συνελθόντων στα πλαίσια του Συμβουλίου όσον αφορά την εφαρμογή της εσωτερικής συμφωνίας σχετικά με τα μέτρα που πρέπει να ληφθούν και τις διαδικασίες που πρέπει να τεθούν για την εφαρμογή της Συμφωνίας εταιρικής σχέσης ΑΚΕ-ΕΚ για να καλυφθεί η περίοδος από 1ης Αυγούστου 2000 μέχρι την έναρξη ισχύος της Συμφωνίας εταιρικής σχέσης ΑΚΕ-ΕΚ

(υποβληθέντα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Κατά την Υπουργική Διάσκεψη της 2ας και 3ης Φεβρουαρίου 2000 ολοκληρώθηκαν οι διαπραγματεύσεις για τη νέα Συμφωνία εταιρικής σχέσης ΑΚΕ-ΕΚ.

Η Επιτροπή ενέκρινε πρόσφατα τη πρόταση για την υπογραφή και τη σύναψη της νέας Συμφωνίας (COM(2000)324).

Eνόψει της έναρξης ισχύος της, σύμφωνα με τις διατάξεις των μεταβατικών μέτρων που θεσπίστηκαν στις 28 Φεβρουαρίου 2000 από την Επιτροπή των Πρέσβεων ΑΚΕ-ΕΚ και σε συμφωνία με το άρθρο 366, παράγραφος 3 της τέταρτης αναθεωρημένης σύμβασης Λομέ, το Συμβούλιο των Υπουργών ΑΚΕ-ΕΚ πρέπει, κατά την πρώτη του σύνοδο μετά την υπογραφή της Συμφωνίας εταιρικής σχέσης, να λάβει απόφαση σχετικά με τα εφαρμοστέα μεταβατικά μέτρα μεταξύ της 1ης Αυγούστου 2000 και της έναρξης ισχύος της νέας Συμφωνίας εταιρικής σχέσης ΑΚΕ-ΕΚ.

Η θέσπιση αυτών των μεταβατικών μέτρων αφορά την πρόωρη εφαρμογή σχεδόν του συνόλου των διατάξεων της νέας Συμφωνίας εταιρικής σχέσης, με εξαίρεση τις διατάξεις που αφορούν την εκτέλεση των χρηματοδοτικών πόρων του 9ου ΕΤΑ.

Η Κοινότητα και τα κράτη μέλη αυτής οφείλουν να λάβουν τα αναγκαία μέτρα για την εφαρμογή της Συμφωνίας εταιρικής σχέσης.

Στο πλαίσιο αυτό, τα κράτη μέλη συνερχόμενα στο πλαίσιο του Συμβουλίου θα εγκρίνουν εσωτερική συμφωνία για να καθορίσουν τα μέτρα που πρέπει να ληφθούν και τις διαδικασίες που πρέπει να τεθούν στους τομείς της αρμοδιότητάς τους, για την εφαρμογή της Συμφωνίας εταιρικής σχέσης ΑΚΕ-ΕΚ. Η συμφωνία αυτή αρχίζει ουσιαστικά να ισχύει μετά την κύρωση από τα οικεία εθνικά κοινοβούλια.

Εξάλλου, ενόψει της πρόωρης εφαρμογής σχεδόν του συνόλου των διατάξεων της Συμφωνίας εταιρικής σχέσης ΑΚΕ-ΕΚ, η Επιτροπή θεωρεί ότι είναι αναγκαία η πρόωρη εφαρμογή της εσωτερικής συμφωνίας από την 1η Αυγούστου 2000.

Η Επιτροπή προτείνει στους αντιπροσώπους των κυβερνήσεων των κρατών μελών να συνάψουν τη συνημμένη εσωτερική συμφωνία και να εγκρίνουν τη συνημμένη απόφαση όσον αφορά την πρόωρη εφαρμογή της.

Σχέδιο ΑΠΟΦΑΣΗΣ των αντιπροσώπων των κυβερνήσεων των κρατών μελών συνελθόντων στα πλαίσια του Συμβουλίου όσον αφορά την εφαρμογή της εσωτερικής συμφωνίας σχετικά με τα μέτρα που πρέπει να ληφθούν και τις διαδικασίες που πρέπει να τεθούν για την εφαρμογή της Συμφωνίας εταιρικής σχέσης ΑΚΕ-ΕΚ για να καλυφθεί η περίοδος από 1ης Αυγούστου 2000 μέχρι την έναρξη ισχύος της Συμφωνίας εταιρικής σχέσης ΑΚΕ-ΕΚ

ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ, ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας,

τη Συμφωνία εταιρικής σχέσης ΑΚΕ-ΕΚ που υπεγράφη στ..... στ........, εφεξής καλούμενη Συμφωνία ΑΚΕ-ΕΚ,

το σχέδιο της Επιτροπής,

Εκτιμώντας τα εξής :

(1) Κατ'εφαρμογή του άρθρου 366 παράγραφος 3, της τέταρτης σύμβασης ΑΚΕ-ΕΚ, το Συμβούλιο Υπουργών ΑΚΕ-ΕΚ θα εγκρίνει απόφαση για τα εφαρμοστέα μεταβατικά μέτρα μεταξύ 1ης Αυγούστου 2000 και της έναρξης ισχύος της Συμφωνίας ΑΚΕ-ΕΚ,

(2) Η θέσπιση των εν λόγω μεταβατικών μέτρων συνεπάγεται την πρόωρη εφαρμογή σχεδόν του συνόλου των διατάξεων της Συμφωνίας ΑΚΕ-ΕΚ, με εξαίρεση τις διατάξεις που αφορούν την εκτέλεση των χρηματοδοτικών πόρων του 9ου ΕΤΑ,

(3) Τα κράτη μέλη που συνήλθαν στα πλαίσια του Συμβουλίου ενέκριναν εσωτερική συμφωνία σχετικά με τα μέτρα που πρέπει να ληφθούν και τις διαδικασίες που πρέπει να τεθούν για την εφαρμογή της Συμφωνίας ΑΚΕ-ΕΚ. Αυτή η εσωτερική συμφωνία θα αρχίσει να ισχύει μόνο μετά την έγκρισή της από τα εθνικά κοινοβούλια των κρατών μελών,

(4) Σύμφωνα με το άρθρο 3 των μεταβατικών μέτρων που εφαρμόζονται από την 1η Αυγούστου 2000 μέχρι την έναρξη ισχύος της Συμφωνίας ΑΚΕ-ΕΚ, τα κράτη μέλη και η Κοινότητα υποχρεούνται, στο βαθμό που το αφορά έκαστο, να λάβουν τα αναγκαία μέτρα για την εφαρμογή τους,

(5) Για τη θέσπιση των διαδικασιών που πρέπει να ακολουθούν τα κράτη μέλη κατά το στάδιο της πρόωρης εφαρμογής της Συμφωνίας ΑΚΕ-ΕΚ, πρέπει επομένως να προβλεφθεί προσωρινή εφαρμογή αυτής της εσωτερικής συμφωνίας,

ΑΠΟΦΑΣΙΖΟΥΝ:

Άρθρο 1

Οι διατάξεις της εσωτερικής συμφωνίας σχετικά με τα μέτρα που πρέπει να ληφθούν και τις διαδικασίες που πρέπει να τεθούν για την εφαρμογή της Συμφωνίας ΑΚΕ-ΕΚ εφαρμόζονται προσωρινά από την 1η Αυγούστου 2000 μέχρι την έναρξη ισχύος της Συμφωνίας ΑΚΕ-ΕΚ.

Κατά το στάδιο της πρόωρης εφαρμογής της Συμφωνίας ΑΚΕ-ΕΚ, η θέση των κρατών μελών για την εφαρμογή των άρθρων 96 και 97 της Συμφωνίας ΑΚΕ-ΕΚ, εφόσον αφορούν ζητήματα υπαγόμενα στην αρμοδιότητά τους, εγκρίνεται από το Συμβούλιο, που αποφασίζει με ειδική πλειοψηφία, κατόπιν πρότασης της Επιτροπής. Το Συμβούλιο αποφασίζει ομόφωνα στην περίπτωση πλήρους αναστολής της εφαρμογής της Συμφωνίας ΑΚΕ-ΕΚ έναντι του σχετικού κράτους ΑΚΕ.

Άρθρο 2

Η παρούσα απόφαση αρχίζει να ισχύει συγχρόνως με τα μεταβατικά μέτρα για την πρόωρη εφαρμογή της Συμφωνίας ΑΚΕ-ΕΚ.

Εξακολουθεί να ισχύει μέχρι την έναρξη ισχύος της εσωτερικής συμφωνίας σχετικά με τα μέτρα που πρέπει να ληφθούν και τις διαδικασίες που πρέπει να τεθούν για την εφαρμογή της Συμφωνίας ΑΚΕ-ΕΚ.

Δημοσιεύεται στην Επίσημη Εφημερίδα των Ευρωπαϊκών Κοινοτήτων.

Βρυξέλλες,

Για το Συμβούλιο

Ο Πρόεδρος